Lina Morgenstern

Lina Morgenstern (født 25. november 1830 i Breslau som Lina Bauer, død 16. desember 1909 i Berlin) var en tysk forfatter, kvinnesakskvinne og sosialaktivist.

Hun ble oppdratt i den jødiske tro, og innledet sitt sosiale engasjement allerede 18 år gammel, da hun i 1848 grunnla Pfennigverein zur Unterstützung armer Schulkinder, en organisasjon som hjalp fattige barn.

Etter at hennes mann, Theodor Morgenstern, som hun giftet seg med i 1854, kom i økonomiske vanskeligheter, begynte hun i 1857 å skrive barnebøker for å forsørge familien.

I 1859 grunnla hun sammen med andre kvinner Frauenverein zur Beförderung Fröbelscher Kindergärten, en forening som fremmet Friedrich Fröbels idé om barnehaver. Hun ledet foreningen fra 1861 til 1866. I denne tiden ble det grunnlagt åtte barnehaver og en utdannelsesinstitusjon for barnehavetanter.

Hennes bok om utdannelse av barnehavetanter, Das Paradies der Kindheit, innledet en offentlig diskusjon om barneoppdragelse og var sentral da kvinnebevegelsen oppstod.

I tiden umiddelbart før den østerriksk-prøyssiske krig foreslo Lina Morgenstern å opprette suppekjøkkener og å dele ut måltider til selvkostpris for å mildne de sosiale konsekvensene av krigen. Oppropet Begründung der Volksküchen førte til opprettelsen av Verein der Berliner Volksküchen. 4. juli 1866 ble det første suppekjøkkenet åpnet. I 1868 utgav Lina Morgenstern en bok om suppekjøkkenet, som også inneholdt oppskrifter. Boken ble senere utviklet til Illustrierte Universal-Kochbuch. Morgensterns arbeid ble støttet av den prøyssiske dronningen, Augusta.

Lina Morgensterns sosiale engasjement stoppet imidlertid ikke med suppekjøkken. I 1868 grunnla hun Akademie zur Fortbildung junger Damen, som gav kvinner videreutdannelse, og i 1869 grunnla hun en barnevernsforening. Ved utbruddet av den fransk-prøyssiske krig i 1870 kritiserte Morgenstern, som på folkemunne nå ble kalt Suppe-Lina, den dårlige forpleiningen av soldatene som reiste gjennom Berlin og opprettet et feltkjøkken. Hun organiserte også forpleining av sårede.

Også etter krigen fortsatte Lina Morgenstern å grunnlegge barnevernsforeninger, utdannelsesinstitusjoner og sykepleieskoler for å bekjempe sosial nød. Fra 1874 utgav hun i over 30 år Deutsche Hausfrauenzeitschrift.

I 1896 organiserte hun Internationale Kongress für Frauenwerke und Frauenbestrebungen i Rotes Rathaus i Berlin. Hun ble i 1897 styremedlem i Deutsche Friedensgesellschaft, grunnlagt i 1892 av Bertha von Suttner.

16. desember 1909 døde Lina Morgenstern i Berlin. Hun er begravet på Jüdischer Friedhof Berlin-Weißensee.

Referanser

Eksterne lenker 
 

Personer fra Wrocław
Morgenstern, Lina
Morgenstern, Lina
Tyske kvinnesaksforkjempere